b'\n_START_ARTICLE_\nHaimon\n_START_PARAGRAPH_\nHaimon (m.kreik. \xce\x91\xe1\xbc\xb5\xce\xbc\xcf\x89\xce\xbd, Haim\xc5\x8dn) oli kreikkalaisessa mytologiassa Theban kuninkaan Kreonin ja Eurydiken poika._NEWLINE_Oidipuksen luovuttua Theban kuninkuudesta, h\xc3\xa4nen poikansa Eteokles ja Polyneikes jakoivat valtaistuimen ja sopivat, ett\xc3\xa4 he hallitsisivat vuorovuosin. Ensimm\xc3\xa4isen vuoden j\xc3\xa4lkeen Eteokles kuitenkin kielt\xc3\xa4ytyi luopumasta vallasta, jolloin Polyneikes hy\xc3\xb6kk\xc3\xa4si liittolaisineen kaupunkia vastaan. Taistelussa, joka tunnetaan nimell\xc3\xa4 seitsem\xc3\xa4n Thebaa vastaan, molemmat pojat saivat surmansa. Theba voitti yhteenoton ja luovutti kuninkuuden j\xc3\xa4lleen kerran Kreonille, joka palveli nyt sijaishallitsijana Eteokleen pojan Laodamaan puolesta._NEWLINE_Kreon my\xc3\xb6nsi Eteokleelle t\xc3\xa4ydelliset ja kunnialliset hautajaiset mutta m\xc3\xa4\xc3\xa4r\xc3\xa4si kuolemanrangaistuksen uhalla j\xc3\xa4tt\xc3\xa4m\xc3\xa4\xc3\xa4n Polyneikeen ruumiin m\xc3\xa4t\xc3\xa4nem\xc3\xa4\xc3\xa4n taistelukent\xc3\xa4lle rangaistukseksi petturuudesta. Kuitenkin Antigone, Oidipuksen ja Iokasten tyt\xc3\xa4r, joka oli kihlautunut Haimonin kanssa, uhmasi Kreonia ja hautasi veljens\xc3\xa4, ja rangaistukseksi Kreon m\xc3\xa4\xc3\xa4r\xc3\xa4si h\xc3\xa4net suljettavaksi hautaan el\xc3\xa4v\xc3\xa4lt\xc3\xa4. Kreon lopulta leppyi ennustaja Teiresiaan neuvosta, mutta Antigone oli t\xc3\xa4ll\xc3\xa4 v\xc3\xa4lin jo hirtt\xc3\xa4ytynyt ja Haimon puolestaan tavattuaan kihlattunsa kuolleena heitt\xc3\xa4ytyi surusta miekkaansa. Uutisen kuultuaan my\xc3\xb6s Kreonin puoliso Eurydike tappoi itsens\xc3\xa4 miekalla menetetty\xc3\xa4\xc3\xa4n molemmat poikansa \xe2\x80\x93 Menoikeuksen taistelun alussa ja Haimonin taistelun j\xc3\xa4lkeen._NEWLINE_Hyginuksen versiossa Antigone j\xc3\xa4i kiinni Polyneikeen ruumiin viemisest\xc3\xa4 samaan hautarovioon Eteokleen ruumiin kanssa, jolloin h\xc3\xa4net tuodaan Kreonin eteen. T\xc3\xa4m\xc3\xa4 antoi Antigonen poikansa Haimonin surmattavaksi, mutta Haimon antoi rakkaudesta Antigonen paimenten huostaan ja v\xc3\xa4itti is\xc3\xa4lleen surmanneensa t\xc3\xa4m\xc3\xa4n. Antigone sai t\xc3\xa4n\xc3\xa4 aikana pojan, joka vartuttuaan osallistui Theban kisoihin. Kreon kuitenkin tunnisti h\xc3\xa4net spartien j\xc3\xa4lkel\xc3\xa4isten merkist\xc3\xa4, jolloin valheesta kiinni j\xc3\xa4\xc3\xa4nyt Haimon tappoi itsens\xc3\xa4 ja Antigonen._NEWLINE_Apollodoros kertoo Haimonin kohtalosta t\xc3\xa4ysin poikkeavan version. Siin\xc3\xa4 Haimonin surmaa Thebaa piinannut sfinksi jo ennen kuin Oidipus tiet\xc3\xa4\xc3\xa4 vastauksen sen esitt\xc3\xa4m\xc3\xa4\xc3\xa4n arvoitukseen ja nousee kaupungin kuninkaaksi.\n_START_SECTION_\nHaimon, Thoaan poika\n_START_PARAGRAPH_\nHaimon oli my\xc3\xb6s Thoaan pojan nimi. H\xc3\xa4nen poikansa Oksylos johti herakleidit voitokkaasti takaisin Peloponnesokselle ja sai palkkioksi avustaan Eliin.'